DZIYN WSZYSTKICH SWIYNTYCH
Jak co roku, tak i dzisiej swiyntujymy Dziyn Zmarlych.
W tyn szczegolny dziyn wspominomy naszych Bliskich, Przijocieli i Znajomych, kerzy odeszli. Kozdy z nos musiol kedys pozegnac kogos kochanego, kozdy z nos przezywol zaloba w sercu.
Piyrwy laziolo sie na kerchow, strojolo groby zielonymi astami, stowialo kwiotki i swiyciolo swiyczki, blank normalne biole swiyczki.
Jo rada lotala na kerchow we wieczor. Wtynczos piyknie wyglondaly te polonce sie swiyczki na grobach, i wonialo stopionom stearynom, a niebo nad kerchowym bolo czerwone.
Dzisiej wszystko wyglondo inakszy. Niy ma juz swiyczek yno kolorowe znicze i niy trza miec stracha, ze sie swiyczka przewroci i podpoli te asty na grobie.
Po poledniu po kerchowie lazi kapelonek z dwoma ministrantami i przi kozdym katolickim grobie sie zatrzimuje, coby krotko porzykac i pokropic wodom swiynconom. A jak prawie trefi przi grobie kogos z rodziny, to sie piyknie prziwito, i leci dalij. Niy mo tego za wiela, bo tukej jest duzo inkszych wyznan, kere abo niy swiyntujom wcale, abo w inkszym terminie. Procesyje na kerchowie niy urzondzajom juz tak, jak piyrwy na Slonsku abo w Polsce.
Tak jak pisalach, kozdy z nos przezywo ciynzke chwile, chwile, kedy trza pozegnac sie z kims Bliskim.
Jak tak stoja przi grobie od mojich Ojcow i Bracikow, i placzki kulajom mi sie po licach, to przipominajom mi sie czasy, jak my jeszcze byli wszyscy do kupy, jak my fajrowali gyburtstagi i swiynta, Boze Narodzynie i Wielkanoc, Zilwestra i Nowy Rok i wiela, wiela inkszych rzeczy.
Stoja tak przi tym grobie i wspominom ta straszno chwila, jak musialach sie pozegnac z mojom Mamom…jak czimalach Jom za rynka kedy odchodziola tam…daleko…do lepszego swiata…kaj niy musi juz ciyrpiec…do Pana Boga.
- Mamo, Tato, mie jest tesno za Wami, ale wiym, ze sie kedys trefiymy i zas bydymy razym.
- Dziynkuja Panu Bogu za to, ze moglach Wos miec – nojlepszych Ojcow na swiecie!
- Dziynkuja tyz za to, ze nauczyliscie mie przoc naszymu slonskymu hajmatowi i jynzykowi, kery slyszalach jak jeszcze bolach pod Twoim Mamo sercym. Dycki mi godaliscie, ze mom byc dumno zech jest Slonzoczkom. Mamo, Tato, jestech dumno z tego!
Terozki poswiyca jeszcze znicze, a jedyn ekstra za tych Bliskich, kerych grobow niy moga odwiedzic.
Po leku tyn smutny dziyn sie konczy.
Ale pamiync o naszych Bliskich niy konczy sie na tym jednym dniu. Dziynnie sie wspomino i mysli o Nich, czuje sie Jejich bliskosc, choc som daleko…
Jaaa…tyn czas leci…coroz wiyncy grobow od Nojblizszych jest do odwiedzynia, trza jechac jeszcze na inksze kerchowy…
Na plocie jednego z kerchowow bola tabulka z napisym: „Bylem tym, kim ty jestes. Ty bedziesz tym, kim jestem ja”
Smutne to jest swiynto…ale umiyro yno tyn, kerego sie zapomnialo.
Barbara Matusiewicz
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn